Document ID: 31993R2225

31993R2225
L 198/5
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 2225/93 НА КОМИСИЯТА
от 27 юли 1993 година
за изменение на Регламент (ЕИО) № 2719/92 относно придружителния административен документ за движение под режим отложено плащане на акциз на стоки, подлежащи на облагане с акциз
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива 92/12/ЕИО на Съвета от 25 февруари 1992 г. относно общия режим за продукти, подлежащи на облагане с акциз, и държането, движението и мониторинга на такива стоки (1), изменена с Директива 92/108/ЕИО (2), и по-специално член 15, параграф 5 и член 18, параграф 1 от нея,
като взе предвид становището на Комитета по акцизите,
като има предвид, че член 15, параграф 5 от Директива 92/12/ЕИО предвижда, че лицензиран складодържател по експедиция или негов агент има право по време на транспорта на стоките да избере алтернативно място за доставка без специално разрешение от страна на съответния компетентен орган; като има предвид, че този факт трябва да бъде взет под внимание във връзка с формата на придружаващия документ и обяснителните бележки за попълването му;
като има предвид, че фактът, че всички държави-членки понастоящем издават акцизни номера на своите лицензирани складодържатели и регистрирани търговци, изисква задължително посочване на акцизния номер в придружаващия документ; като има предвид, че вследствие на това не съществува допълнителна нужда от упоменаване в придружаващия документ на номера на регистрация по ДДС на изпращача или на получателя, освен когато се касае за нерегистрирани търговци;
като има предвид, че е налице необходимост от опростяване и улесняване на процедурата, свързана с тези придружителни документи, изготвени от автоматична система или от система за електронна обработка на данни; като има предвид, че държавите членки трябва да имат право при определени условия да дават възможност на изпращача да бъде освободен от подпис върху документите;
като има предвид, че поради това Регламент (ЕИО) № 2719/92 на Комисията (3) следва да бъде изменен,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕИО) № 2719/92 се изменя, както следва:
1.
Член 1 се заменя със следния текст:
„Член 1
Документът, посочен в приложение I, се използва като придружителен административен документ, който придружава движението на продукти, подлежащи на облагане с акциз, под режим на отложено плащане на акциз, по смисъла на член 3, параграф 1 от Директива 92/12/ЕИО. Обяснителните бележки за попълването му и процедурите за използването му са посочени на обратната страна на екземпляр 1 от същия документ.“
2.
Към член 2, параграф 2 се добавя следното изречение:
„На видно място в документа се отбелязва следното: „Търговски придружаващ документ за движение на продукти, подлежащи на облагане с акциз, при отложено плащане на акциз“.“
3.
Добавя се следният член 2a:
„Член 2a
1. В случаите, когато придружителният документ се изготвя от електронна или автоматична система за обработка на данни, компетентните органи могат да разрешат на изпращача да не подписва документа и вместо подпис да постави специалния печат, показан в приложение II. Предоставянето на такова разрешение зависи от това, дали изпращачът предварително е уведомил в писмен вид тези органи, че поема отговорност за всички рискове, характерни за движението на територията на Общността на продукти, подлежащи на облагане с акциз, под режим отложено плащане на акциз, включващ пратки, които пътуват с придружаващ документ, съдържащ такъв специален печат.
2. Клетка 24 на придружаващите документи, изготвени в съответствие с параграф 1, предвидена за подписа на изпращача, съдържа една от следните маркировки:
-
Dispensa de firma
-
Fritaget for underskrift
-
Freistellung von der Unterschriftsleistung
-
Δεν απαιτείται υπογραφή
-
Signature waived
-
Dispense de signature
-
Dispensa dalla firma
-
Van ondertekening vrĳgesteld
-
Dispensa de assinatura.
3. Специалният печат, упоменат в параграф 1, се поставя в най-горния десен ъгъл на клетка А на административния придружителен документ или на видно място в съответстващата клетка на търговския документ. Изпращачът може да получи разрешение предварително да отпечата специалния печат.“
4.
Приложението се замества с приложения I и II по-долу.
Член 2
Съществуващите количества от формуляра, който ще бъде заменен с новия формуляр от приложение I. могат да бъдат използвани до окончателното им изчерпване.
Член 3
Настоящият регламент влиза в сила на седмия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко от всички държави-членки.
Съставено в Брюксел на 27 юли 1993 година.

Labels: 3
8
2